羸疾益間呈聶長孺學士
作者：宋祁
朝代：宋

paragraphs: 病緒蹇騷騷，彌旬曠坐曹。
緣憂初得損，非巧亦成勞。
計月銷雙臂，驚年變二毛。
隙塵間日滿，鐺藥晬時熬。
顧此逢熙盛，紛吾異俊髦。
濫趨華雉省，清舐翠螭毫。
數米仍能飽，搶榆不顧高。
聊尋秘方枕，更繕養生刀。
夕穗含風月，秋禽企露臯。
比來差勝晤，有意伴持螯。